આ પ્રતિબંધ પાછળનાં કારણો અંગે કોઈ સત્તાવાર જાહેરાત નથી થઈ, અમુક એવું માને છે કે પોલીસ કમિશનરના ખુદના પત્ની હાઈજેનીક પાણીપુરી પોસાતી હોવા છતાં અમુક ચોક્કસ ભૈયાના પરસેવાવાળા હાથની પાણીપુરી ખાવા રોજ ગુલબાઈ ટેકરાથી ઇસનપુર જાય છે. ડ્રાઈવરે ગાડીની લોગબુકમાં મેમસાબના નામે વીસ કિલોમીટરનાં ચક્કર બતાવ્યા એ જોઈ કમિશ્નર સાહેબને ચક્કર આવી ગયા હતાં. પાણીપુરીના પાણીમાં કશુંક ભેળવતા હોવાની શંકાએ ફોરેન્સિક લેબવાળા સેમ્પલ લઈ ગયા હતાં, પણ એમને કોઈ નશાયુકત તત્વ મળ્યું નહોતું. જોકે અમારા સુત્રોને મળેલી આધારભૂત માહિતી મુજબ પાણીપુરીમાં પોષક તત્વો ન હોઈ, અને તીખી પાણીપુરી ખાધાં પછી ઘેર જમવાનું બરોબર જમાતું ન હોવાથી સ્ત્રીઓમાં પોષણની ઉણપ રહે છે. મધ્યમવર્ગની સ્ત્રીઓ જયારે સરકારી દવાખાનામાં સારવાર માટે જાય ત્યારે તેમના વજનના આંકડા નોંધાય છે. આ આંકડાઓના આધારે કોઈ એનજીઓએ તાજેતરમાં ગુજરાતી સ્ત્રીઓનાં ઓછાં વજન અંગે દેશવ્યાપી ઉહાપોહ મચાવેલો હોઈ સરકાર ચોંકી ઉઠી સફાળા આ પ્રતિબંધ લાગુ કર્યો છે. બાકી ગુજરાતમાં તો એવું કહેવાય છે કે ‘શાકમાર્કેટમાં જઈ જે પાણીપુરી ખાતી નથી, તે સ્ત્રી કોઈ પણ હોય ગુજરાતી નથી’ એવામાં આ પ્રતિબંધ મહિલાઓની સ્વતંત્રતા પર તરાપ છે અને એનાં ઘેરા પ્રત્યાઘાત આવશે એ નક્કી છે.